
Text rozhodnutia
Súd: Krajský súd Bratislava Spisová značka: 1S/131/2015 Identifikačné číslo súdneho spisu: 1015200901 Dátum vydania rozhodnutia: 01. 07. 2015 Meno a priezvisko sudcu, VSÚ: JUDr. Monika Valašíková PhD. ECLI: ECLI:SK:KSBA:2015:1015200901.1 Uznesenie Krajský súd v Bratislave v právnej veci žalobcu: ASBIS SK, spol. s.r.o., Tuhovská 33, 831 06 Bratislava, IČO: 31 382 541, zastúpený: Malata, Pružinský, Hegedüš & Partners s.r.o., Prievozská 4/B, 821 09 Bratislava, proti žalovanému: Protimonopolný úrad Slovenskej republiky, Drieňová 24, 826 03 Bratislava o návrhu na odklad vykonateľnosti, takto r o z h o d o l : Krajský súd v Bratislave odkladá vykonateľnosť rozhodnutia žalovaného č. 2015/KH/R/2/010 zo dňa 31.03.2015 v spojení s rozhodnutím Protimonopolného úradu SR, odbor kartelov č. 2014/KH/1/1/012 zo dňa 02.06.2014 až do právoplatného rozhodnutia súdu vo veci samej. o d ô v o d n e n i e : Žalobca sa žalobou doručenou tunajšiemu súdu dňa 02.06.2015 domáhal preskúmania zákonnosti rozhodnutia žalovaného číslo č. 2015/KH/R/2/010 zo dňa 31.03.2015 v spojení s rozhodnutím Protimonopolného úradu SR, odbor kartelov č. 2014/KH/1/1/012 zo dňa 02.06.2014. Žalobca zároveň požiadal súd o odklad vykonateľnosti uvedeného rozhodnutia žalovaného. Ako dôvod tejto žiadosti uviedol, že zaplatenie pokuty vo výške X.XXX.XXX,- Eur by spôsobila závažnú ujmu na právach žalobcu tým, že žalobca nebude mať dostatok finančných prostriedkov potrebných na výkon vlastnej podnikateľskej činnosti a plnenie si finančných záväzkov voči obchodným partnerom, ako aj voči vlastným zamestnancom. Podľa § 250c veta druhá O.s.p., na žiadosť účastníka môže predseda senátu uznesením vykonateľnosť rozhodnutia odložiť, ak by okamžitým výkonom napadnutého rozhodnutia hrozila závažná ujma. Súd v súlade s citovaným zákonným ustanovením rozhodol o žiadosti žalobcu spôsobom uvedeným vo výroku tohto uznesenia. Poučenie: Proti tomuto uzneseniu odvolanie nie je prípustné.

